Foto’s: ‘Ek wens my juffrou het geweet…”Kyle Schwartz Foto: Twitter ŉ Onderwyseres van Colorado in Amerika wou graag haar leerlinge beter leer ken, maar sy was glad nie voorbereid op dit wat sy uitgevind het nie. Kyle Schwartz (28) is ŉ onderwyseres by ŉ laerskool in Denver en talle van haar leerlinge word in minder bevoorregte huise groot. “As ŉ nuwe onderwyseres het ek gesukkel om die realiteit van die kinders se lewens te verstaan, of hoe om hulle te ondersteun,” het sy aan die Denver Post gesê. Schwartz het vir die leerlinge gevra om die sin: “Ek wens my juffrou het geweet…” te voltooi en meeste van die briefies is hartverskeurend. Sy het intussen van die briefies op Twitter gelaai onder die hutssleutel #IWishMyTeacherKnew en dit versprei soos ‘n veldbrand. “Ek het ‘n groot reaksie van mense af gekry wat iets wou doen,” het sy bygevoeg. “Mense wil weet wat hulle kan doen.” ‘n Skenkingsentrum is as gevolg van haar poging beskikbaar gestel. Hier volg van die briefies: “Ek wens my juffrou het geweet dat ek nie ŉ maatjie het om mee te speel nie.” “Ek wens my juffrou het geweet ek het nie potlode by die huis om my huiswerk mee te doen nie.” “Ek wens my juffrou het geweet hoeveel ek my pa mis, want hy is na Mexiko gedeporteer toe ek drie jaar oud was en ek het hom ses jaar gelede gesien…” “Ek wens my juffrou het geweet my leesboek is soms nie geteken nie, omdat my ma selde tuis is.”